“Gjykimi incidental, si mekanizëm për realizimin e përmbushjes së rolit subsidar të gjykatave të zakonshme, në mbrojtjen e kushtetutshmërisë”
Olti Skrame


Hyrje.
1. Kontrolli i respektimit të standardeve kushtetuese është, në radhë të parë, funksion i gjykatave të zakonshme, të cilat në zbatim të parimit të subsidiaritetit kanë detyrimin të kenë rol aktiv, në mbrojtjen e kushtetutshmërisë, në procedurat e zhvilluara para tyre dhe në vendimarrjet e tyre (vendimet nr. 38, datë 02.12.2021; nr. 13, datë 09.03.2021 dhe nr. 11, datë 16.04.2018, të Gjykatës Kushtetuese).
2. Gjykatat e sistemit gjyqësor, pra gjykatat e shkallës së parë, ato të apelit dhe sidomos Gjykata e Lartë, kanë detyrimin kushtetues që, në përputhje me funksionin e interpretimit të normës dhe në kuptim të parimit të subsidiaritetit, të garantojnë efektivisht të drejtat themelore të individit (vendimi nr. 6, datë 22.02.2022, i Gjykatës Kushtetuese).
3. Këtë detyrë gjykata e zakonshme e realizojnë përmes tre mekanizmave të ndryshme. I pari, është gjykimi incidental, në bazë të nenit 145, pika 2, të Kushtetutës. I dyti, është interpretimi pajtues i ligjeve me Kushtetutën. I treti, është ajo që Gjykata Kushtetuese e ka cilësuar “tejkalimin i ligjit, duke synuar tek e drejta”. 
4. Mekanizmi i parë trajtohet në këtë punim, qoftë sa i takon aspekteve formale, qoftë atyre përmbajtësore. Në përfundimin të punimit, lexuesit do të jenë në gjendje jo vetëm të kuptojnë pikat e forta dhe të dobëta të këtij mekanizmi, por sidomos të perceptojnë realisht se, përmes gjykimin incidental, gjykatat e zakonshme shfaqim pushtet vendimtar në mbrojtjen e kushtetutshmërisë, në Republikën e Shqipërisë, 

I. Rregullat e përgjithshme lidhur me gjykimin incidental.

5. Neni 145, pika 1, i Kushtetutës parashikon se, “gjyqtarët janë të pavarur dhe u nënshtrohen vetëm Kushtetutës dhe ligjeve”. Ndërsa pika 2 e po këtij neni parashikon se, kur gjyqtarët çmojnë se ligjet vijnë në kundërshtim me Kushtetutën, nuk i zbatojnë ato. Në këtë rast, ata pezullojnë gjykimin dhe ia dërgojnë çështjen Gjykatës Kushtetuese.
6. Ligji nr. 8577, datë 10.02.2000 “Për organizimin dhe funksionimin e Gjykatës Kushtetuese”, i ndryshuar (referuar në vijim si: “ligji nr. 8577”), në nenin 50, pika 3, parashikon se, “gjykatat mund ta paraqesin kërkesën në çdo kohë, kur gjatë shqyrtimit të një çështjeje gjyqësore konkrete, sipas nenit 145, pika 2, të Kushtetutës, çmojnë antikushtetutshmërinë e ligjit, ose të aktit normativ”.
7. Në këtë formulim të ligjit, vihen re disa elemente që jo vetëm detajojnë parashikimin kushtetues, por edhe që e zgjerojnë atë. Së pari, parashikohet se, në dallim nga rregullat sa i takon afatit për investimin e Gjykatës Kushtetuese (ratione temporis), të parashikuara nga pikat 1, 2 dhe 4 të nenit 50
, 55
, 66/a pikat 1 dhe 2
, 71/c pika 4
 dhe 80
 të ligjit nr. 8577, gjykimi incidental mund të realizohet në çdo kohë, pavarësisht se, kur ka hyrë në fuqi ligji apo akti normativ.
8. Në lidhje me aktin, kushtetutshmëria e së cilit, vihet në dyshim nga gjykata e zakonshme, evidentohet elementi i dytë dallues mes nenit 145 të Kushtetutës dhe ligjit nr. 8577. Neni 50, pika 3, i këtij të fundit, parashikon se, gjykatat e zakonshme mund të nisin gjykimin incidental, jo vetëm për vlerësimin e kushtetutshmërisë së një ligji, por edhe të një “akti normativ”.
9. Situata në pamje të parë bëhet edhe më e paqartë, nëse mbahet parasysh se, sipas nenit 10, pika 2, shkronja “b”, të ligjit nr. 49/2012, datë 30.05.2012 “Për gjykatat administrative dhe gjykimin e mosmarrëveshjeve administrative”, të ndryshuar (referuar në vijim si: “ligji nr. 49/2012”), edhe Gjykata Administrative e Apeli shqyrton “mosmarrëveshjet me objekt aktet nënligjore normative”. 

10. Në lidhje me këtë element, Gjykata Kushtetuese ka vlerësuar se, kur kundërshtohet një akt nënligjor normativ, edhe pse mund të verifikohet ekzistenca e njëkohshme e dy mjeteve të ndryshme të ankimit, që i përkasin juridiksionit kushtetues dhe atij gjyqësor të zakonshëm, për kontrollin e ligjshmërisësë së aktit normativ vihet në lëvizje Gjykata Administrative e Apelit, ndërsa për kontrollin e pajtueshmërisë së tij me Kushtetutën, vihet në lëvizje Gjykata Kushtetuese, sipas nenit 131, pika 1, shkronja “c”, të Kushtetutës (vendimi nr. 4, datë 15.02.2021, i Gjykatës Kushtetuese). 
11. Shqyrtimi i pajtueshmërisë së akteve normative të organeve qendrore dhe vendore me Kushtetutën, është në kompetencën lëndore të Gjykatës Kushtetuese, sipas nenit 131, pika 1, shkronja “c”, të Kushtetutës. Nga ana tjetër, neni 145, pika 2, i saj, i cili normon posaçërisht gjykimin incidental, parashikon vetëm ligjin, si akt të miratuar nga Kuvendi dhe jo edhe aktet normative, si akte juridike, kushtetutshmëria e të cilave mund të kontrollohet përmes gjykimit incidental, të nisur nga gjykatat e zakonshme.
12. Ky përfundim përforcohet edhe nga pika 1, e nenit 145 të Kushtetutës, që është cituar më lart në këtë punim, sipas së cilit, gjykatat zbatojnë detyrimisht Kushtetutën dhe ligjet. Nga ana tjetër, aktet normative nuk janë detyruese për to, aq sa neni 38, pika 1, i ligjit nr. 49/2012, parashikon se, gjykata administrative, gjatë shqyrtimit gjyqësor të një veprimi administrativ, kryesisht ose me kërkesë të palëve, vendos të mos zbatojë një akt nënligjor normativ, në bazë të të cilit është kryer veprimi administrativ që shqyrtohet, kur çmon se akti nënligjor është i paligjshëm.
13. Në këtë kuptim, formulimi i nenit 50, pika 3, të ligjit nr. 8577, pas ndryshimeve me ligjin nr. 99/2016, datë 06.10.2016, nuk vlerësoj se, përputhet me përmbajtjen e nenit 145, pika 2, të Kushtetutës, si dhe me jurisprudencën e Gjykatës Kushtetuese ndër vite.

II. Kriteret për legjitimimin e gjykatës së zakonshme, në gjykimin incidental.
14. Në përputhje me praktikën e Gjykatës Kushtetuese, që një gjykatë të legjitimohet për inicimin e kontrollit incidental të normës ligjore, për papajtueshmëri me Kushtetutën, duhet që gjatë procesit gjyqësor, gjykata: I) të ketë përcaktuar ligjin që do të zbatohet për zgjidhjen e çështjes konkrete; II) të parashtrojë arsyet e antikushtetutshmërisë së këtij ligji, duke referuar në normat ose parimet konkrete të Kushtetutës; III) të ketë krijuar bindjen se, gjykimi nuk mund të përfundojë në mënyrë të pavarur nga gjykimi në Gjykatën Kushtetuese; IV) të ketë hetuar nëse ka dispozita të tjera për të zgjidhur çështjen në gjykim dhe nëse arrin në konkluzionin se, ligji në fjalë është i vetmi të cilit duhet t’i referohet për zgjidhjen e çështjes, të bëjë të gjitha përpjekjet për ta interpretuar atë në përputhje me Kushtetutën (vendimet nr. 26, datë 22.05.2015; nr. 1, datë 26.01.2021 dhe nr. 32, datë 30.05.2023, të Gjykatës Kushtetuese).
16. Kriteret e mësipërme janë kumulative dhe mjafton mosplotësimi i njërit prej tyre që gjykata referuese të mos legjitimohet për vënien në lëvizje të gjykimit kushtetues (vendimi nr. 8, datë 07.02.2017, i Gjykatës Kushtetuese).

15. Përpara se të trajtojmë këto kritere, duhet kujtuar neni 68 i ligjit nr. 8577, cili parashikon procedurën për vënien në lëvizje të Gjykatës Kushtetuese, nga gjykatat e zakonshme. Sipas këtij neni, kur gjykata, gjatë një procesi gjyqësor dhe në çdo kohë, kryesisht ose me kërkesë të palëve, çmon se ligji është antikushtetues dhe kur ka lidhje të drejtpërdrejtë midis ligjit dhe zgjidhjes së çështjes konkrete, nuk e zbaton atë, duke vendosur pezullimin e shqyrtimit të mëtejshëm të çështjes dhe dërgimin e materialeve të saj Gjykatës Kushtetuese, për t’u shprehur për kushtetutshmërinë e ligjit (pika 1). Në vendimin e saj gjykata duhet të përcaktojnë dispozitat e ligjit që çmon se janë të papajtueshme me normat konkrete ose parimet e Kushtetutës, të cilat ligji nuk i ka respektuar ose i ka cenuar, si dhe shkaqet për të cilat kërkohet shfuqizimi i tij (pika 2).
16. Kriteri i parë për nisjen e gjykimit incidental, është që gjykata referuese të ketë përcaktuar ligjin që do të zbatohet për zgjidhjen e çështjes konkrete. Si rregull, në rastin e kontrollit incidental kërkesat duhet të jenë të qarta dhe të sakta nga pikëpamja formale, në kushtet kur ky lloj kontrolli vihet në lëvizje nga gjykatat, të cilat janë organizuar dhe funksionojnë bazuar në parimin e profesionalizmit (nenet 135 - 136/a të Kushtetutës) (vendimi nr. 15, datë 22.06.2022, i Gjykatës Kushtetuese).
17. Gjykata nuk mund të kërkojë kontrollin kushtetues të një vendimi unifikues (apo njësues) të Gjykatës së Lartë, në kuptim të nenit 145, pika 2, të Kushtetutës (vendimet nr. 26, datë 22.05.2015 dhe nr. 52, datë 26.07.2016, të Gjykatës Kushtetuese). Vetëm “ligjet”, si akte të miratuara nga Kuvendi, sipas procedurës, kuorumit dhe shumicës së parashikuar nga Kushtetuta dhe nga rregullorja e tij, mund të jenë objekt i gjykimit incidental.
18. Mënyra e të kuptuarit, e të zbatuarit të ligjit dhe e harmonizimit ndërmjet dispozitave të tij me ligje të tjera nuk janë çështje që i përkasin kontrollit kushtetues dhe për rrjedhojë, nuk janë objekt shqyrtimi nga Gjykata Kushtetuese (vendimi nr. 4, datë 23.01.2017, i Gjykatës Kushtetuese).
19. Normat juridike i nënshtrohen kontrollit kushtetues nëse janë në fuqi në kohën e kontrollit ose e thënë ndryshe nëse janë akte të vlefshme që prodhojnë pasoja juridike. Kjo kërkesë, përputhet me frymën e nenit 132 të Kushtetutës, i cili parashikon se Gjykata Kushtetuese ka vetëm të drejtën e shfuqizimit të akteve që shqyrton. 
20. Në këtë kuptim, përjashtohen nga kontrolli kushtetues norma juridike të cilat nuk janë në fuqi, sepse janë ndryshuar ose shfuqizuar. Megjithatë, kontrollit kushtetues i nënshtrohen edhe norma juridike të shfuqizuara kur këto, si pjesë e së drejtës pozitive, duhet të zbatohen për rregullimin e pasojave juridike që zgjasin në kohë dhe janë të lidhura me ekzekutimin periodik, ose me afat të detyrimeve juridike civile, që rrjedhin nga marrëdhënie juridike të krijuara në kohën e ligjit të shfuqizuar (vendimi nr. 8, datë 07.02.2017, i Gjykatës Kushtetuese). 
21. Kriteri i dytë është që gjykata referuese të parashtrojë arsyet e antikushtetutshmërisë së këtij ligji, duke referuar në normat ose parimet konkrete të Kushtetutës. Kjo do të thotë që, një ligj mund të vlerësohet antikushtetues, jo vetëm nëse bie në kundërshtim me një dispozitë të Kushtetutës, por edhe kur bie në kundërshtim me një parim kushtetues. 
22. Një rast i tillë ka qenë ai i vlerësimit antikushtetues së dënimit me vdekje në kohë paqeje, i cili megjithëse nuk bie në kundërshtim me një normë të shprehur kushtetuese, Gjykata Kushtetuese vlerësoi se, binte në kundërshtim me jetën e njeriut, si vlerë kushtetuese madhore (vendimi nr. 65, datë 10.12.1999, i Gjykatës Kushtetuese). 
23. Sipas Gjykatës Kushtetuese, “vlera më superiore për shtetin është njeriu dhe jeta e tij. Kjo e drejtë qëndron në themel të të gjitha të drejtave dhe mohimi i saj sjell edhe eleminimin e të drejtave të tjera njerëzore. Jeta njerëzore duke u konsideruar e tillë që nga fillimi i saj, bëhet një vlerë mbi të gjitha vlerat e tjera që mbrohet nga Kushtetuta. Jeta njerëzore përbën një vlerë të padiskutueshme dhe është objekt i mbrojtjes kushtetuese”. Në referim edhe të këtyre përfundimeve, me vendimin nr. 65, datë 10.12.1999, Gjykata Kushtetuese vlerësoi se, dënimi me vdekje në kohë peqeje, i parashikuar nga disa dispozita të Kodit Penal dhe të Kodit Penal Ushtarak, ishte antikushtetues.
24. Sa i takon elementit të argumentave bindëse për antikushtetutshmërisë e ligjeve, kërkesa drejtuar Gjykatës Kushtetuese, për konstatimin e antikushtetutshmërisë së ndarjes së shqyrtimit të veprave penale të korrupsionit mes gjykatave të posaçme dhe atyre të zakonshme, sipas ligjit nr. 41/2021, datë 23.03.2021 “Për disa shtesa dhe ndryshime në ligjin nr. 7905, datë 21.03.1995 “Kodi i Procedurës Penale të Republikës së Shqipërisë”, i ndryshuar”, u rrëzua nga Gjykata Kushtetuese, sepse u vlerësua se gjykata referuese nuk kishte argumentuar mjaftueshëm në këtë drejtim (vendimi nr. 16, datë 27.06.2022, i Gjykatës Kushtetuese).
25. Kriteri i tretë është që gjykata referuese të ketë krijuar bindjen se, gjykimi nuk mund të përfundojë në mënyrë të pavarur nga gjykimi në Gjykatën Kushtetuese. Në kuptim të nenit 145 të Kushtetutës dhe të nenit 68, pika 2, të ligjit nr. 8577, gjykata referuese në vendimin për pezullimin e gjykimit dhe inicimin e kontrollit kushtetues, është e detyruar të përcaktojë dispozitat e ligjit të zbatueshëm dhe të argumentojë ekzistencën e lidhjes së drejtpërdrejtë, pra që midis ligjit dhe zgjidhjes së çështjes konkrete ekziston një marrëdhënie juridike konkrete, reale dhe aktuale (vendimi nr. 7, datë 23.02.2021, i Gjykatës Kushtetuese). 
26. Mungesa e lidhjes, apo mungesa e objektit, në momentin e shqyrtimit të kërkesës nga Gjykata Kushtetuese, sjell rrëzimin e kërkesës për gjykim incidental. Në vendimin nr. 7, datë 01.03.2022, Gjykata Kushtetuese rrëzoi kërkesën e gjykatës referuese, për vlerësimin e kushtetutshmërisë së nenit 64, paragrafi i tretë, të Kodit Penal, që normon ndalimin e lirimit me kusht të të dënuarve me burgim, për shkak se, në kohën kur kërkesa u mor në shqyrtim prej saj, i dënuari që i ishte drejtuar gjykatës së zakonshme, me kërkesë për lirim me kusht, ishte liruar për shkak të shlyerjes (kryerjes) së plotë të dënimit.
27. Ndërsa, me vendimin nr. 1, datë 26.01.2021, Gjykata Kushteteuse rrëzoi kërkesën për shqyrtimin e kushtetutshmërisë së togfjalëshit “nga gjykata e shkallës së parë që ka dhënë vendimin në dhomën e këshillimit”, parashikuar në pikën 1, të nenit 453 të K.P.Penale dhe të togfjalëshit “i së njëjtës gjykatë”, parashikuar në pikën 3, të nenit 453 të K.P.Penale, sepse gjykata e apelit që iu drejtua Gjykatës Kushtetuese, kishte kërkuar edhe shfuqizimin e pjesës së normës së përcakton disponimin e gjykatës së shkallës së parë.
28. Duhet pasur parasysh se, neni 145, pika 2, i Kushtetutës, i lidhur me nenin 68, pika 1, të ligjit nr. 8577, nuk bën përjashtim për ligjet me natyrë procedurale, por kërkon që ligji i dërguar për shqyrtim në Gjykatën Kushtetuese, të ketë lidhje me gjykimin pranë gjykatës referuese në atë masë sa, ky gjykim nuk mund të përfundojë në mënyrë të pavarur, pa u shqyrtuar nga Gjykata Kushtetuese, kushtetutshmëria e ligjit të dërguar. Ligji procedural shërben për të disiplinuar zhvillimin e procesit të rregullt, në funksion të përcaktimit të fakteve, si dhe identifikimit dhe zbatimit të ligjit material për zgjidhjen e mosmarrëveshjes (vendimi nr. 1, datë 26.01.2021, i Gjykatës Kushtetuese). Si i tillë, edhe ai mund të jetë objekt i gjykimit incidental.
29. Kriteri i katërt është që gjykata referuese, përpara se të vendosë pezullimin e gjykimit dhe investimin e Gjykatës Kushtetues, përmes gjykimit incidental, duhet të ketë hetuar nëse ka dispozita të tjera për të zgjidhur çështjen në gjykim dhe nëse arrin në konkluzionin se, ligji në fjalë është i vetmi të cilit duhet t’i referohet për zgjidhjen e çështjes, të bëjë të gjitha përpjekjet për ta interpretuar atë në përputhje me Kushtetutën. 
30. Gjykata referuese është e detyruar të zbatojë, midis interpretimeve të ndryshme të mundshme, atë që konsiderohet se përputhet me parimin kushtetues, që në të kundërt do të cenohej. Në rast se ajo vlerëson se të gjitha interpretimet e mundshme bien në kundërshtim me Kushtetutën, atëherë duhet t’i drejtohet Gjykatës duke kërkuar kontrollin e kushtetutshmërisë së normës të individualizuar të zbatueshme në rastin konkret (vendimi nr. 8, datë 07.02.2017, i Gjykatës Kushtetuese).
31. Në jo pak raste, kërkesat e paraqitura nga gjykatat e zakonshme janë rrëzuar (apo mospranuar për shqyrtim), për mosplotësim të këtij kriteri. Në maj të vitin 2023, Gjykata Kushtetuese vendosi rrëzimin e kërkesës së ish-Gjykatës së Apelit Tiranë, për shpalljen antikushtetues së nenit 11, pika 4, të ligjit nr. 9754, datë 14.06.2007 “Për përgjegjësinë penale të personave juridikë” (referuar në vijim si: “ligji nr. 9754”), që normon masat e dënimeve me gjobë, për personat juridikë të shpallur fajtorë për një krim.
32. Sipas vendimit nr. 32, datë 30.05.2023, Gjykata Kushtetuese vlerësoi se, nga pikëpamja strukturore, pika 4, e nenit 11 të ligjit nr. 9754, i kategorizon masat e dënimit penal me gjobë për personat juridikë në tre nënpika “a”, “b” dhe “c”, sipas dënimeve me burgim të parashikuara nga Kodi Penal, për personat fizikë. 
33. Shkronja “a” parashikon masa gjobe nga 25 milionë në 50 milionë lekë, për krime për të cilat dënimi në Kodin Penal, minimumi është jo më pak se 15 vjet burgim, ose me burgim të përjetshëm. Shkronja “b” parashikon masa gjobe nga 5 milionë deri në 25 milionë lekë, për krime për të cilat dënimi në Kodin Penal, minimumi është jo më pak se 7 vjet deri në 15 vjet burgim. Shkronja “c” parashikon masa gjobe nga 500 mijë deri në 5 milionë lekë, për krime për të cilat dënimi në Kodin Penal, maksimumi është më pak se 7 vjet burgim. Pra, në shkronjat “a” dhe “b” është përdorur referenca “minimum”, ndërsa në shkronjën “c” është përdorur referenca “maksimum”, edhe pse objekti dhe synimi i rregullimit të paragrafëve të normës është i përbashkët, përcaktimi i kufijve të masave të dënimit me gjobë për personat juridikë në mënyrë të përshkallëzuar për t’iu përgjigjur parimit të proporcionalitetit sipas llojit të krimit. Po kështu, vihet re se referencat “minimum” dhe “maksimum” respektivisht në shkronjat “b” dhe “c” janë shoqëruar edhe me ndajfoljet sasiore “jo më pak” dhe “më pak” të dënimeve me burgim të veprave penale në Kodin Penal.
34. Në këtë kontekst, Gjykata Kushtetuese, megjithëse pranoi se, “në dukje pika 4, e nenit 11, në shkronjat “a”, “b” dhe “c”, e ligjit nr. 9754, ka paqartësi gjuhësore, e cila është e lidhur me teknikën legjislative të përdorur”, kriteret “minimum” dhe “maksimum” nuk kanë të njëjtin kuptim me atë të përdorur nga Kodi Penal, por janë referenca të kufirit maksimal të dënimit me burgim të parashikuar për çdo vepër penale në këtë kod.
35. Ligji nr. 9754 ka përshkallëzuar me rend zbritës masat e dënimit penal me gjobë për personat juridikë, nga ato më të rëndat te më të lehtat. I njëjti rend zbritës përshkon edhe referencat në kufijtë e dënimeve penale të veprave sipas Kodit Penal. Sipas Gjykatës Kushtetuese, “lidhur me këto referenca të Kodit Penal, nuk konstatohet të ketë shkëputje me pasojë pasaktësi ose boshllëk ligjor, pasi shkronjat “a”, “b” dhe “c”, të lexuara së bashku, mbulojnë të dyja llojet e dënimit (dënimin me burgim dhe dënimin me burgim të përjetshëm), si dhe të gjithë segmentin e dënimit me burgim nga 5 ditë deri në 35 vjet, të ndarë në tri klasa, me kufij të lidhur rrjedhshëm me njëri-tjetrin: a) të paktën 15 vjet ose burgim i përjetshëm; b) të paktën 7 vjet deri në 15 vjet; c) deri në 7 vjet burgim”. 
36. Në këto rrethana, Gjykata Kushtetuese vlerësoi se, në thelb, përmbajtja e pikës 4 të nenit 11 nuk ka pasaktësi ose boshllëk ligjor. Paqartësitë referenciale të saj nuk krijojnë kontradiksion logjik ose pamundësi zbatimi, që do të thotë se paqartësitë gjuhësore nuk sjellin papajtueshmërinë e normës me Kushtetutën. Këto paqartësi mund dhe duhet të zgjidhen me anë të interpretimit gjyqësor nga gjykatat e juridiksionit të zakonshëm, në ushtrim të rolit dhe funksionit të tyre kushtetues të interpretimit dhe zbatimit të ligjit. 

III. Vendimarrjet kryesore të Gjykatës Kushtetuese, pas investimit të suksesshëm përmes gjykimit incidental.
37. Në vijim, për konkretizim të sa u trajtua më lart teorikisht, janë paraqitur disa nga rastet kur gjykimet incidentale kanë qenë “të suksesshme” (pa rënë në përsëritje të sa është referuar më lart), në kuptim të pranimit, qoftë edhe pjesërisht, të kërkesave përkatëse, nga Gjykata Kushtetuese. 
38. Me vendimin nr. 32, datë 24.11.2003, Gjykata Kushtetuese pranoi kërkesën e gjykatës referuese (Gjykata e Rrethit Gjyqësor Lushnjë), duke konstatuar antikushtetutshmërinë e nenit 134 të ligjit nr. 8485, datë 12.05.1999 “Kodi i Procedurave Administrative”, sipas së cilit gjykatat nuk mund të pezullonin aktin administrativ, të ankimuar në gjykatë.
39. Me vendimin nr. 11, datë 02.04.2008, Gjykata Kushtetuese vlerësoi se, kërkesa e gjykatës referuese (Gjykata e Rrethit Gjyqësor Durrës), në lidhje me antikushtetutshmërisë e nenit 315 të Kodit Penal, që parashikonte veprën penale “dhënia e një vendimi të padrejtë”, ishte e bazuar. 
40. Me vendimin nr. 5, datë 06.03.2009, u shfuqizua shprehja “përveçse kur me vendim është deklaruar së fakti nuk ekziston”, parashikuar nga nemi 329, pika 1, i K.P.Penale, i kohës, si shkak që nuk lejonte ankimin ndaj vendimit të pushimit të çështjes. Gjykata Kushtetuese u investua nga Gjykata e Apelit Vlorë. 
41. Me vendimin nr. 12, datë 14.10.2010, Gjykata Kushtetuese pranoi kërkesën e Gjykatës së Apelit Gjirokastër, për shfuqizimin e ndalimit për të paraqitur ankim, ndaj vendimit të gjykatës së shkallës së parë, që kishte shqyrtuar ankimin administrativ, lidhur me caktimin e gjobës për kryerjen e kundërvajtjes administrative, në kuptim të nenit 202 të ligjit nr. 8378, datë 22.07.1998 “Kodi Rrugor i Republikës së Shqipërisë”, i ndryshuar, sipas formulimit të kohës.
42. Me vendimin nr. 18, datë 23.04.2010, Gjykata Kushtetuese vlerësoi të drejtë pretendimin për antikushtetutshmëri të detyrimit për të paguar të gjithë gjobën e vendosur nga organet doganore, përpara investimit të gjykatës, në kuptim të nenit 289, pika 5, të Kodit Doganor, paraqitur nga Gjykata e Rrethit Gjyqësor Pogradec.
43. Me vendimin nr. 1, datë 12.01.2011, pas investimit nga tri gjykata të ndryshme (Gjykata e Rrethit Gjyqësor Durrës, Gjykata e Rrethit Gjyqësor Pogradec dhe Gjykata e Rrethit Gjyqësor Tiranë), Gjykata Kushtetuese përcaktoi qartësisht antikushtetutshmërisë e parashikimit të veprave penale, me ligje të miratuara me shumicë të thjeshtë, duke shfuqizuar në rastin konkret, nenin 90 të ligjit nr. 9662, datë 18.12.2006 “Për bankat në Republikën e Shqipërisë”. Qëndrim analog, sa i takon ligjit nr. 9794, datë 23.07.2007 “Për disa ndryshime dhe shtesa në ligjin nr. 8402, datë 10.09.1998 “Për kontrollin dhe disiplinimin e punimeve të ndërtimit”, u mbajt me vendimin nr. 23, datë 08.06.2011, pas investimit nga Gjykata e Rrethit Gjyqësor Tiranë, si dhe sa i takon ligjit nr. 8663, datë 18.09.2000 “Për regjistrimin, klasifikimin, mënyrën e përdorimit dhe kontrollin e mjeteve lundruese me motor, me tonazh nën 20NT”, me vendimin nr. 50, datë 10.07.2015, pas investimit nga Gjykata e Rrethit Gjyqësor Vlorë dhe me vendimin nr. 77, datë 04.12.2017, pas investimit nga Gjykata e Rrethit Gjyqësor Durrës.
44. Me vendimin nr. 19, datë 01.06.2011, Gjykata Kushtetuese përcaktoi antikushtetutshmërinë e konvertimit të dënimeve me gjobë, në dënime me burgim, sipas formulimit të kohës së paragrafit të tetë, të nenit 34 të Kodit Penal, bazuar në kërkesës e Gjykatës së Rrethit Gjyqësor Tiranë.
45.  Me vendimin nr. 52, datë 01.12.2011, pas investimit nga gjykatat e rretheve gjyqësore Përmet, Sarandë dhe Shkodër, Gjykata Kushtetuese vlerësoi se, përfshirja e termit dhe konceptit “kombësi”, në aktet e gjendjes civile dhe në dokumenta të tjera shtetërore, ishte antikushtetuese. 
46. Me vendimin nr. 31, datë 17.05.2012, Gjykata Kushtetuese, pas investimit nga Kolegji Penal i Gjykatës së Lartë, konstatoi antikushtetutshmërinë e shprehjes “në gjykatën e apelit”, në pikën 6, të nenit 147 të K.P.Penale, sipas formulimit të kohës, që ndalonte ankimin e veçantë ndaj vendimit të pranimit të kërkesës për rivendosje në afat. Duhet vënë në dukje që, pavarësisht kohës së kaluar nga ky vendim, ende, edhe pas ndryshimet në nenin 147 të K.P.Penale, me ligjin nr. 35/2017, datë 30.03.2017, nuk është normuar detyrimi i ligjvënësit që “të parashikojë një mjet ankimi efektiv lidhur me këtë fazë të gjykimit penal, për të garantuar efektivisht të drejtën e ankimit të garantuar nga neni 43 i Kushtetutës dhe nga neni 13 i KEDNJ-së”, sipas urdhërimit të Gjykatës Kushtetuese.
47. Me vendimin nr. 47, datë 26.07.2012, Gjykata Kushtetuese vlerësoi antikushtetutshmërinë e dispozitave penale që parashikojnë dy dënime kryesore: atë më burgim dhe atë me gjobë. Konkretisht, u shfuqizuan paragrafi i fundit, i nenit 29 të Kodit Penal, që parashikon llojet e dënimeve kryesore, si dhe pjesërisht nenet 190 dhe 191 të po këtij kodi, që normojnë veprat penale “falsifikimi i vulave, i stampave ose i formularëve” dhe “falsifikimi i akteve të gjendjes civile”, pas investimit nga Gjykata e Apelit Vlorë.
48. Me vendimin nr. 11, datë 05.04.2013, Gjykata Kushtetuese shfuqizoi si antikushtetuese, fjalinë e parë, të nenit 75 të K.P.Civile, që përcaktonte se kërkesa për përjashtimin e gjyqtarit, shqyrtohej në seancë gjyqësore, nga i njëjti trup gjykues që gjykonte çështjen. Gjykimi incidental u nis nga Gjykata e Rrethit Gjyqësor Vlorë.

49. Me vendimin nr. 9, datë 26.02.2016, Gjykata Kushtetuese, pas investimit nga Gjykata e Apelit Vlorë, ka shfuqizuar paragrafin e dytë, të nenit 55 të Kodit Penal, shtuar me ligjin nr. 144/2013, që parashikonte se, “dënimi më i rëndë i shtuar në rastin kur personi ka kryer një krim kundër jetës me dashje, me përdorimin pa leje të armëve luftarake dhe municionit, përbëhet nga shuma e përgjithshme e dënimeve për secilën vepër penale”, si dhe paragrafët e pestë dhe të gjashtë, të nenit 278 të Kodit Penal, shtuar me ligjin nr. 144/2013, datë 02.05.2013 dhe ndryshuar me ligjin nr. 98/2014, datë 31.07.2014, që parashikonin masat e dënimit vijuese: “mbajtja e armëve, e bombave apo minave, ose lëndëve plasëse në automjete apo në çdo mjet tjetër të motorizuar, në mjedise publike ose në mjedise të hapura për publikun, pa lejen e organeve kompetente shtetërore, dënohet me burgim nga shtatë deri në pesëmbëdhjetë vjet [nënvizim i autori]”, si dhe “kur vepra kryhet në sasi të mëdha në bashkëpunim, më shumë se një herë ose ka sjellë pasoja të rënda, dënohet me burgim nga pesë gjer në pesëmbëdhjetë vjet [nënvizim i autori]”.
50. Shtrohet për diskutim sa kushtetuese janë, në këtë këndvështrim, ndryshimet në nenit 278 të Kodit Penal, të kryera me ligjin nr. 44/2019, datë 18.07.2019, që kanë parashikuar dënim me burgim “nga shtatë gjer në pesëmbëdhjetë vjet”, për mbajtjen e armëve, e armëve shpërthyese ose e lëndëve plasëse në automjete apo në çdo mjet tjetër të motorizuar, në mjedise publike ose në mjedise të hapura për publikun, pa lejen e organeve kompetente shtetërore, “kur kryhet më shumë se një herë ose në sasi të mëdha”?
51. Me vendimin nr. 24, datë 04.05.2021, është shfuqizuar shprehja “pa marrë më parë lejen nga organi kompetent sipas dispozitave të veçanta”, në paragrafin e parë, të nenit 262 të Kodit Penal, që parashikon veprën penale “organizimi dhe pjesëmarrja në grumbullime e manifestime të paligjshme”. Shfuqizimi u vendos pasi Kodi Penal nuk ka harmonizim me nenin 47 të Kushtetutës, në bazë të të cilit është miratuar ligji nr. 8773, datë 23.04.2001 “Për tubimet”, sa i takon procedurave që ndiqen gjatë zhvillimit të tubimeve paqësore dhe pa armë, në sheshe dhe në vendet e kalimit publik. Gjykimi incidental u nis nga Gjykata e Apelit Shkodër.  
52. Me vendimin nr. 15, datë 22.06.2022, pas disa vendimarrjeve, në raste analoge, për moskalim të çështjeve për shqyrtim në seancë gjyqësore, Gjykata Kushtetuese pranoi kërkesën e Gjykatës Adminstrative të Shkallës së Parë Tiranë, lidhur me antikushtetutshmërinë e masës së gjobës administrative, për ndërtim pa leje për strehim, sipas nenit 52, pika 1, shkronja “e”, të ligjit nr. 107/2014, datë 31.07.2014 “Për planifikimin dhe zhvillimin e territorit”, të ndryshuar.

53. Vendimi nr. 30, datë 02.11.2022, i marrë pas investimit të Gjykatës Kushtetuese nga Gjykata e Rrethit Gjyqësor Tiranë, është shumë i rëndësishëm, pasi përmes tij u vlerësua se, duke mbajtur parasysh përmbajtjen e ligjit nr. 48/2014, datë 24.04.2014 “Për pagesat e vonuara në detyrimet kontraktore dhe tregtare”, të ndryshuar, në lidhje sidomos me fushën e zbatimit të tij, zbatimi i nenit 511, paragrafi i pestë, shkronja “d”, të K.P.Civile, në shprehjen “që rregullon pagesat e vonuara në detyrimet kontraktore dhe tregtare”, nuk është në përputhje me Kushtetutën, në rastet e akteve për dhënie kredie bankare konsumatore.
Durrës, më 15.10.2023

� Gjyqtar pranë Gjykatës së Shkallës së Parë të Juridiksionit të Përgjithshëm Durrës, i transferuar përkohësisht prej Gjykatës së Shkallës së Parë të Juridiksionit të Përgjithshëm Lezhë.


� Këto pika parashikojnë se, I) kërkesat në Gjykatën Kushtetuese për pajtueshmërinë e ligjit ose të akteve të tjera normative me Kushtetutën, ose me marrëveshjet ndërkombëtare të ratifikuara, mund të paraqiten brenda dy vjetëve nga hyrja në fuqi e aktit; II) kërkesat për kushtetutshmërinë e ligjit për rishikimin e Kushtetutës, në aspektin procedural, mund të paraqiten brenda 60 ditëve nga hyrja në fuqi e ligjit; si dhe III) individët mund të paraqesin kërkesë për papajtueshmërinë e ligjit, ose të akteve të tjera normative, me Kushtetutën, ose me marrëveshjet ndërkombëtare të ratifikuara, brenda 4 muajve nga konstatimi i cenimit.


� Kërkesa për shqyrtimin e mosmarrëveshjeve të kompetencës, paraqitet brenda 6 muajve nga çasti i lindjes së konfliktit.


� Këto pika parashikojnë se, I) kërkesa për shqyrtimin e zgjedhshmërisë së deputetëve, paraqitet në Gjykatën Kushtetuese brenda 3 muajve nga konstatimi i faktit të pazgjedhshmërisë dhe II) kërkesa për papajtueshmëri të funksionit të deputetit mund të paraqitet në Gjykatën Kushtetuese për sa kohë vazhdon mandati i deputetit, por jo më vonë se 6 muaj para përfundimit të mandatit dhe jo më vonë se 3 muaj nga konstatimi i papajtueshmërisë.


� Kërkesa për rihapje të procesit para Gjykatës Kushtetuese, për detyrimet që rrjedhin nga vendimmarrja e gjykatave ndërkombëtare, paraqitet brenda 4 muajve nga hyrja në fuqi e vendimit të gjykatës ndërkombëtare.


� Gjykata Kushtetuese ka të drejtë, me kërkesë, të ndreqë gabimet në shkrim, në llogari ose ndonjë pasaktësi të dukshme të lejuar në vendim, pa ndryshuar thelbin e vendimmarrjes, brenda 2 muajve nga shpallja e vendimit.

